Ivo Nesrovnal

JUDr. Ivo Nesrovnal, LL.M. (* 19. máj 1964, Bratislava) je slovenský advokát, politik a bývalý primátor Hlavného mesta SR Bratislavy.

Vyštudoval Právnickú fakultu Univerzity Komenského v Bratislave, ktorú úspešne ukončil v roku 1986 obhajobou diplomovej práce na tému: Ochrana práv občanov v občianskom súdnom konaní. Neskôr študoval na viacerých zahraničných univerzitách. V deväťdesiatych rokoch pracoval v kancelárii prezidenta Václava Havla v Prahe ako právnik. Pred vstupom do politiky trinásť rokov spoluviedol pobočku renomovanej medzinárodnej advokátskej kancelárie Gleiss Lutz Rechtsanwälte pre Česko a Slovensko. Je členom Slovenskej advokátskej komory a Českej advokátskej komory.

Vzdelanie 
 1992 - George Washington University, National Law Center, LL.M., Washington D.C. v USA.
 1991 - Universität Hamburg, Fakultät für Rechtswissenschaft v Nemecku.
 1991 - L’Université Robert-Schuman de Strasbourg, Faculté de Droit Comparé vo Francúzsku.
 1990 - Yeshiva University of New York, Cardozo Law School v Maďarsku.
 1986 - Právnická fakulta Univerzity Komenského v Bratislave

Kariéra 
Profesionálnu dráhu začal v Slovenskej akadémii vied. Ako interný ašpirant sa venoval právu ochrany životného prostredia. Ochrana životného prostredia bola aj témou semináru, ktorý viedol na Prírodovedeckej fakulte Univerzity Komenského.

V deväťdesiatych rokoch pracoval v kancelárii prezidenta Václava Havla v Prahe ako právnik so zameraním na ochranu ľudských práv.

Pred vstupom do politiky spoluviedol trinásť rokov (1992 – 2005) pobočku renomovanej medzinárodnej advokátskej kancelárie Gleiss Lutz Rechtsanwälte pre Česko a Slovensko, ktorá sa špecializuje na medzinárodné transakcie, prevzatia, fúzie a akvizície, právo Európskej únie, ochranu hospodárskej súťaže, bankovníctvo, cenné papiere, nehnuteľnosti, projekty na „zelenej lúke“ a duševné vlastníctvo.

Komunálna politika 
Od roku 2009 pôsobil ako poslanec zastupiteľstva Hlavného mesta Bratislavy, ako poslanec zastupiteľstva Bratislavského samosprávneho kraja /BSK/ a paralelne ako podpredseda BSK za stranu SDKÚ-DS. Bol predsedom komisie finančnej stratégie a pre nakladanie s majetkom mesta a predsedom grémia predsedov poslaneckých klubov pri mestskom zastupiteľstve Hlavného mesta Bratislavy. Zároveň pôsobil aj ako predseda Krajskej organizácie cestovného ruchu v rámci Bratislavského samosprávneho kraja.

V auguste 2014 vystúpil zo strany SDKÚ-DS a rozhodol sa ako nezávislý kandidát kandidovať na post primátora Bratislavy. V komunálnych voľbách 2014 získal 50 630 hlasov, o vyše 10 000 hlasov predbehol bývalého primátora Milana Ftáčnika a bol zvolený, za primátora Hlavného mesta SR Bratislavy. Post primátora opätovne obhajoval aj v komunálnych voľbách 2018, ako nezávislý, v ktorých neuspel, obsadil 3. miesto s 18.4% a prenechal kreslo novozvolenému primátorovi Matúšovi Vallovi.

Publikácie 
Nesrovnal,I.: Správa o Európskej regionálnej prípravnej schôdzi pre 8. kongres OSN o prevencii kriminality a zaobchádzaní s páchateľmi. Helsinki, 24.–28. 4. 1989. In: Právny obzor, 1989,72,č.9,s.840 – 841.
Nesrovnal, Ivo: Niektoré otázky ochrany životného prostredia prostriedkami trestného práva. Právny obzor, 72, 1989, č. 4, s. 337 – 345.
Nesrovnal, I.: Správa o medzinárodnej konferencii o trestnom práve a ochrane životného prostredia, Hamburg, 14. – 17. 9. 1989. In: Právny obzor, 1990, 73, č.1, s. 83 – 84.
Nesrovnal, Ivo: Systém trestného práva vo Fínsku (súdnictvo). Právny obzor, 73, 1990, č. 2, s. 162 – 166.
Nesrovnal, Ivo: Spoločenské vzťahy starostlivosti o životné prostredie ako objekt trestnoprávnej ochrany. Právny obzor, 73, 1990, č. 3, s. 226 – 237.
Nesrovnal, I.: Trhová ekonomika a trestné právo (Market economy and criminal Law). In: Zborník zo sympózia čs. a švédskych právnikov, november 1990, Právnická fakulta Univerzity v Lunde, Švédsko.
Novellierung des Konkurs-und Vergleichgesetzes, in Wirtschaft und Recht in Osteuropa,C.H.Beck Verlag, 1996
The Czech securities market: 10 years on from the Velvet Revolution, in The International Investment Review, A Euromoney Institutional Investor Publication, 2000*
Legal Privatisation Issues, in International Privatiasation Review, A Euromoney Institutional Investor Publication 2000
Doing Business and Understanding Regulation, in Doing Business 2004, The World Bank, 2004

Referencie

Externé odkazy 
 Oficiálna stránka poslanca Iva Nesrovnala
 Blog Iva Nesrovnala
 Ivo Nesrovnal na portáli Osobnosti.sk

Poslanci Bratislavského samosprávneho kraja
Slovenskí komunálni politici
Osobnosti z Bratislavy
Absolventi Právnickej fakulty Univerzity Komenského v Bratislave
Primátori Bratislavy